Document ID: 32010R0765

A BIZOTTSÁG 765/2010/EU RENDELETE
(2010. augusztus 25.)
a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található klórtalonil, klotianidin, difenokonazol, fenhexamid, flubendiamid, nikotin, spiro-tetramát, tiakloprid és tiametoxám megengedett szermaradék-határértékei tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,
mivel:
(1)
A 396/2005/EK rendelet II. melléklete és III. mellékletének B. része megengedett szermaradék-határértékeket (maximum residue levels, a továbbiakban: MRL-ek) állapított meg a klórtalonil, fenhexamid és a tiakloprid tekintetében. A klotianidin, difenokonazol, flubendiamid, spiro-tetramát és tiametoxám megengedett szermaradék-határértékét a 396/2005/EK rendelet III. mellékletének A része határozta meg. A nikotin megengedett szermaradék-határértékét eddig még nem határozták meg, és az anyag a 396/2005/EK rendelet IV. mellékletében sem szerepel.
(2)
A növényvédő szerek forgalomba hozataláról szóló, 1991. július 15-i 91/414/EGK tanácsi irányelvnek (2) megfelelően a difenokonazol hatóanyagot tartalmazó növényvédő szer karórépára és tarlórépára való alkalmazásának engedélyezésére irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be az érvényben lévő MRL-ek módosítására.
(3)
A klorotalonil esetében az árpára történő alkalmazás engedélyezését kérelmezték. E kérelem esetében MRL-eket kell meghatározni a szarvasmarhák, juhok és kecskék húsára, zsírjára, májára, veséjére és tejére vonatkozóan, mivel a felsorolt állatok takarmányozására gabonaféléket használnak és a szermaradékok bekerülhetnek a takarmányba. A fenhexamid esetében a salátán történő alkalmazás engedélyezését kérelmezték. A flubendiamid esetében a padlizsánon, a kabakosokon és a hüvelyes babon történő alkalmazás engedélyezését kérelmezték. A spirotetramát esetében a vöröshagymára történő alkalmazás engedélyezését kérelmezték. A tiakloprid esetében a szamócára történő alkalmazás engedélyezését kérelmezték, jóllehet a Codex Alimentarius Bizottság által megállapított MRL is létezik erre a kombinációra. A tiametoxám esetében a sárgarépára történő alkalmazás engedélyezését kérelmezték. A tiametoxám alkalmazása következtében keletkezett klotianidin szermaradékai esetében a sárgarépa felületén található klotianidin megengedett szermaradék-határértékét is módosítani kell.
(4)
A 396/2005/EK rendelet 8. cikkének megfelelően az érintett tagállamok értékelték a kérelmeket, majd az értékelő jelentéseket továbbították a Bizottságnak.
(5)
A vadon termő gombában található nikotin esetében a Bizottság tájékoztatást kapott a tagállamoktól és az ágazati vállalkozásoktól, amely szerint a vadon termő gombában található nikotin magasabb határértéket mutat a rendeletben meghatározott 0,01 mg/kg megengedett szermaradék-határértéknél.
(6)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt megengedett szermaradék-határértékekről (3). A nikotin esetében a Bizottság felkérte a Hatóságot, hogy nyilvánítson véleményt a gombában előforduló nikotin szermaradékszintje által jelentett közegészségügyi kockázatokról. Az ügy sürgősségére való tekintettel indokolással ellátott vélemény helyett a Hatóság egy nyilatkozatot adott ki, amelyben számos továbbra is fennálló bizonytalan információkra hivatkozik (4). A Hatóság ezeket a véleményeket és a nyilatkozatot továbbította a Bizottságnak és a tagállamoknak, valamint hozzáférhetővé tette őket a nyilvánosság számára.
(7)
A Hatóság indokolással ellátott véleményeiben arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások a fogyasztók biztonsága szempontjából 27 specifikus európai fogyasztói csoport fogyasztói expozíciójának vizsgálata alapján elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett anyagokat esetlegesen tartalmazó élelmiszerek fogyasztásából következő, ezen anyagokkal szembeni, egész életen át tartó expozíció, sem az adott termények túlzott fogyasztása miatti, rövid távú expozíció esetén nem merült fel a megengedhető napi bevitel (acceptable daily intake, ADI) vagy az akut referenciadózis (acute reference dose, ArfD) túllépésének kockázata.
(8)
A vadon termő gombában levő nikotinnal kapcsolatban a Hatóság kiemelte, hogy az általa kiadott nyilatkozatot számos korlát és bizonytalanság jellemzi. E nyilatkozaton felül 2009-ben ellenőrző adatok gyűjtésére került sor a szóban forgó anyag vadon termő gombában való jelenlétének vizsgálatára. A tagállamok, élelmiszeripari vállalkozások és a kínai kormány gyűjtötték be ezeket az adatokat, amelyek azt mutatják, hogy a nikotin a forrástól és fajtától függően eltérő mértékben van jelen a vadon termő gombafélékben, de majdnem valamennyi mintában meghaladta a 0,01 mg/kg-ban meghatározott megengedett szermaradék-határértéket. Ezek a kutatási eredmények azt bizonyítják, hogy a nikotin jelenléte a vadon termő gombában, főleg a vargányában (Boletus edulis) elkerülhetetlen. Ezért a meglévő ellenőrző adatokat és a Hatóság véleményét alapul véve indokolt a vadon termő gombában lévő nikotinra vonatkozóan ideiglenes megengedett szermaradék-határértéket megállapítani. Két éven belül ezeket az ideiglenes megengedett szermaradék-határértékeket felül kell vizsgálni, a jövőben rendelkezésre álló - a vadon termő gombában lévő nikotin természetes előfordulására vagy képződésére vonatkozó új adatok és információk kiértékelése révén.
(9)
A Hatóság indokolással ellátott véleményei és nyilatkozata alapján és a tárgy szempontjából fontos tényezőket figyelembe véve a megengedett szermaradék-határértékek megfelelő módosításai teljesítik a 396/2005/EK rendelet 14. cikke (2) bekezdésének a) pontjában szereplő követelményeket.
(10)
A 396/2005/EK rendeletet ezért ennek megfelelően módosítani kell.
(11)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
ELFOGADTA EZT A RENDELETET:
1. cikk
A 396/2005/EK rendelet II. és III. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. augusztus 25-én.

Labels: 3
20
1
6